Wen met Wikipedia - Bring 'n wêreld van kennis na jóú Afrikaanse klaskamer | Maroela Media
Maroela Media gaan die onderwyser wat teen die einde van Maart 2019 die meeste bydraes tot die Afrikaanse Wikipedia gemaak het, met 'n dertiende tjek beloon. Klik hier om meer te lees.
Die wêreld is op ons voorstoep – en in ons klaskamers – danksy die internet. Inligting is net 'n klik van jou rekenaarmuis ver en Wikipedia is die mees omvattende bron daarvan. Het jy geweet dat Wikipedia teen 'n spoed van 1,8 wysigings per sekonde ontwikkel, met duisende medewerkers oor die wêreld heen? Dié veeltalige aanlyn ensiklopedie bevat byna ses miljoen Engelse artikels wat teen 'n gemiddeld van 570 nuwe artikels per dag geskep word.
Afrikaans laat ook stadig maar seker haar stem op dié aanlyn platform hoor. Die Afrikaanse Wikipedia bestaan al sedert Desember 2001 en bevat reeds meer as 70 200 artikels. Enige iemand kan as gebruiker registreer om nuwe artikels vir Wikipedia te skryf, of bestaande artikels uit te brei – mits jy betroubare bronne gebruik. Die Wiki-polisie – oftewel administrateurs – trek kansvatters en duimsuiers vinnig vas, sodat Wikipedia se geloofwaardigheid met elke artikel groei.
Is jy lief vir Afrikaans? Dan is Wikipedia jou kans om seker maak dat jóú taal 'n volwaardige taal van die internet word met genoeg inligting oor 'n wye reeks onderwerpe daarop beskikbaar.
Elke onderwyser wat sy of haar sout werd is, is 'n kundige in die vakke wat hulle aanbied. As jy dit geniet om jou kennis oor kuns te deel, gaan kyk op die Afrikaanse Wikipedia watter inligting daar kortkom en skryf 'n artikel! Ken jy elke krieketreël wat al ooit oortree is? Hang dit aan die groot klok! Kan jy die verskil tussen vyf bedreigde muisspesies meesterlik verduidelik? Ons wil ook weet! Is jy besig met 'n meestersgraadstudie oor meteore? Moenie dit vir jouself hou nie, vertel die wêreld daarvan – in Afrikaans.
Jy kan selfs die kennis wat jy danksy jou jarelange posseëlversameling opgedoen het vir die wêreld voorhou, lank vergete inligting oor staatmakerresepte opdis, of jou biblioteek van bronne oor die geskiedenis afstof om tot ons kultuurerfenis by te dra. Die moontlikhede is legio en as jy nie weet waar om te begin nie, sal die Wikipedia-span jou op die regte pad lei.
Die Afrikaanse Wikipedia is tans die tweede grootste Wikipedia op die Afrika-kontinent, naas sy Malgassiese eweknie van Madagaskar. As die Afrikaanse gemeenskap skouer aan die wiel sit, dra ons aanstons die Afrika-kroon.
Onderwysers en studente, kom ons bou 'n betroubare databasis van inligting vir ons skoolkinders en Afrikaanse vriende en familie. As jy vir Maroela Media se Wiki-Onnie-kompetisie inskryf, kan jy boonop 'n maand se salaris losslaan, en as jy as die Wiki-Meester bekroon word, 'n jaar se klasgeld!